CELEX: 52017PC0759
Language: lv
Date: 2017-12-18
Title: Priekšlikums PADOMES ĪSTENOŠANAS LĒMUMS par kontroles pasākumu piemērošanu jaunajai psihoaktīvajai vielai N-fenil-N-[1-(2-feniletil)piperidīn-4-il]oksolān-2-karboksamīdam (tetrahidrofuranilfentanilam; THF-F)

EIROPAS KOMISIJA
            Briselē, 18.12.2017
            COM(2017) 759 final
            2017/0342(NLE)
            Priekšlikums
            PADOMES ĪSTENOŠANAS LĒMUMS
            par kontroles pasākumu piemērošanu jaunajai psihoaktīvajai vielai N-fenil-N-[1-(2-feniletil)piperidīn-4-il]oksolān-2-karboksamīdam (tetrahidrofuranilfentanilam; THF-F)
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               Padomes Lēmums 2005/387/TI par informācijas apmaiņu, riska novērtējumu un kontroli attiecībā uz jaunām psihoaktīvām vielām
                  1
                paredz triju posmu procedūru, pēc kuras jaunai psihoaktīvai vielai Savienībā var noteikt kontroles pasākumus.
            
            
               2017. gada 4. jūlijā tika izdots Eiropas Narkotiku un narkomānijas uzraudzības centra (EMCDDA) un Eiropola kopīgais ziņojums, kas sagatavots saskaņā ar Padomes Lēmuma 2005/387/TI 5. pantu. Pēc Komisijas un septiņu dalībvalstu iesniegtā pieprasījuma Padome, ievērojot iepriekšminētā Padomes lēmuma 6. panta 1. punktu, 2017. gada 15. septembrī prasīja novērtēt riskus, ko rada jaunās psihoaktīvās vielas N-fenil-N-[1-(2-feniletil)piperidīn-4-il]oksolān-2-karboksamīda (tetrahidrofuranilfentanils; THF-F) lietošana, ražošana un nelikumīga tirdzniecība, organizētās noziedzības iesaistīšanās, un attiecībā uz šo vielu ieviestu kontroles pasākumu iespējamās sekas.
            
            
               EMCDDA zinātniskā komiteja, rīkojoties saskaņā ar Padomes lēmuma 6. panta 2., 3. un 4. punkta noteikumiem, novērtēja ar tetrahidrofuranilfentanilu saistītos riskus. Riska novērtējuma ziņojums 2017. gada 14. novembrī tika iesniegts Komisijai un Padomei. Riska novērtējuma galvenie rezultāti ir šādi.
            
            
               ·Tetrahidrofuranilfentanils ir sintētisks opioīds un strukturāli radniecisks fentanilam, starptautiski kontrolētai vielai. Tas ir furanilfentanila
                  2
                piesātinātais atvasinājums. 
            
            
               ·Tetrahidrofuranilfentanils Eiropas Savienībā ir bijis pieejams vismaz kopš 2016. gada septembra un konfiscēts vienā dalībvalstī. Viena dalībvalsts ziņoja par 14 nāves gadījumiem, kuros apstiprināta tetrahidrofuranilfentanila iedarbība. Vismaz 12 gadījumos tetrahidrofuranilfentanils bija nāves cēlonis vai varētu būt veicinājis nāves iestāšanos. 
            
            
               Ievērojot Padomes Lēmuma 2005/387/TI 8. panta 1. punktu, Komisija sešu nedēļu laikā no riska novērtējuma ziņojuma saņemšanas dienas iesniedz Padomei iniciatīvu par kontroles pasākumu piemērošanu jaunām psihoaktīvām vielām visā Savienībā vai ziņojumu, kurā izskaidrots Komisijas viedoklis, kāpēc šāda iniciatīva nav nepieciešama. Saskaņā ar Tiesas 2015. gada 16. aprīļa spriedumu apvienotajās lietās C-317/13 un C-679/13, pirms tiek pieņemts akts, kura pamatā ir Padomes Lēmuma 2005/387/TI 8. panta 1. punkts, ir jākonsultējas ar Eirsopas Parlamentu. 
            
            
               Balstoties uz riska novērtējuma ziņojumā konstatēto, Komisija uzskata, ka ir pamatoti minētajai vielai visā Savienībā piemērot kontroles pasākumus. Spriežot pēc riska novērtējuma ziņojuma, tetrahidrofuranilfentanila akūtais toksiskums var radīt smagu kaitējumu cilvēka veselībai.
            
            
               2.
                     PRIEKŠLIKUMA MĒRĶIS 
            
            
               Šā Padomes īstenošanas lēmuma priekšlikuma mērķis ir aicināt dalībvalstis piemērot tetrahidrofuranilfentanilam kontroles pasākumus un kriminālsodus, kas paredzēti to tiesību aktos atbilstoši dalībvalstu saistībām, kuras izriet no Apvienoto Nāciju Organizācijas 1961. gada Vienotās konvencijas par narkotiskajām vielām, kas grozīta ar 1972. gada protokolu.
            
            
               2017/0342 (NLE)
            
            
               Priekšlikums
            
            
               PADOMES ĪSTENOŠANAS LĒMUMS
            
            
               par kontroles pasākumu piemērošanu jaunajai psihoaktīvajai vielai N-fenil-N-[1-(2-feniletil)piperidīn-4-il]oksolān-2-karboksamīdam (tetrahidrofuranilfentanilam; THF-F)
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes 2005. gada 10. maija Lēmumu 2005/387/TI par informācijas apmaiņu, riska novērtējumu un kontroli attiecībā uz jaunām psihoaktīvām vielām
                  3
                un jo īpaši tā 8. panta 3. punktu,
            
            
               ņemot vērā Eiropas Komisijas priekšlikumu,
            
         
         
            
               ņemot vērā Eiropas Parlamenta atzinumu
                  4
               , 
            
            
               tā kā:
            
            
               (1)Eiropas Narkotiku un narkomānijas uzraudzības centra (EMCDDA) paplašinātās Zinātniskās komitejas īpašajā sanāksmē, pamatojoties uz Lēmuma 2005/387/TI 6. pantu, tika sagatavots riska novērtējuma ziņojums par jauno psihoaktīvo vielu N-fenil-N-[1-(2-feniletil)piperidīn-4-il]oksolān-2-karboksamīdu (tetrahidrofuranilfentanilu; THF‑F), un pēc tam 2017. gada 14. novembrī tas tika iesniegts Komisijai un Padomei.
            
            
               (2)Tetrahidrofuranilfentanils ir sintētisks opioīds, un pēc struktūras tas ir radniecisks fentanilam — vielai, kam piemēro kontroles pasākumus un ko plaši izmanto medicīnā par palīglīdzekli vispārējai anestēzijai ķirurģiskās operācijās vai atsāpināšanai. Tas ir furanilfentanila
                  5
                piesātinātais atvasinājums.
            
            
               (3)Tetrahidrofuranilfentanils Savienībā ir bijis pieejams vismaz kopš 2016. gada septembra un konfiscēts vienā dalībvalstī, kura ziņojusi kopumā par 53 konfiskācijām 2016. gadā un 2017. gada pirmajā pusē. Neatklāto gadījumu skaits parasti ir lielāks, jo viela netiek regulāri kontrolēta. Viela konfiscēta lielākoties šķidrā veidā, bet mazākos daudzumos — arī pulvera veidā. Atklātie daudzumi ir samērā mazi. Tomēr jāņem vērā konteksts, ka fentaniliem ir raksturīga ļoti spēcīga iedarbība.
            
            
               (4)Viena dalībvalsts ziņoja par 14 nāves gadījumiem, kuros apstiprināta tetrahidrofuranilfentanila iedarbība. Kopā ar tetrahidrofuranilfentanilu daudzos no šiem gadījumiem konstatētas arī citas narkotikas. Vismaz 12 gadījumos tetrahidrofuranilfentanils bija nāves cēlonis vai varētu būt veicinājis nāves iestāšanos. Turklāt tā pati dalībvalsts ziņoja par vienu neletālu akūtas intoksikācijas gadījumu, kas saistīts ar tetrahidrofuranilfentanilu. Varētu būt, ka saindēšanās gadījumā, kuru izraisījis tetrahidrofuranilfentanils, pretlīdzekļa iedarbība ir naloksonam. Gan neletālo intoksikācijas gadījumu, gan nāves gadījumu skaits varētu būt lielāks, jo netiek veiktas regulāras kontroles. Nejauša tetrahidrofuranilfentanila iedarbība var radīt risku tiesībaizsardzības iestāžu un ātrās palīdzības dienestu darbiniekiem, medicīnisko un tiesu medicīnas laboratoriju darbiniekiem, kā arī ieslodzījuma vietu un pasta darbiniekiem.   
            
            
               (5)Nav informācijas par to, ka tetrahidrofuranilfentanila ražošanā, izplatīšanā (nelikumīgā tirdzniecībā) un piegādē Savienībā būtu iesaistīta organizētā noziedzība. Pieejamie dati liecina, ka tetrahidrofuranilfentanilu ražo ķīmijas rūpniecības uzņēmumi Ķīnā, bet arī Savienībā varētu būt iespējams ražot fentanilus.
            
            
               (6)Tetrahidrofuranilfentanils ar [maldinošu] apzīmējumu “ķīmiskā viela izpētei” vai “legāls” aizstājējs nelegālajiem opioīdiem atrodams pārdošanā tiešsaistē (publiskajā tīmeklī) mazos daudzumos un vairumā parasti šķidrā veidā (t. i., lietošanai gatava deguna aerosola veidā) vai pulvera veidā. Dati, kas iegūti, konfiscējot šo vielu, liecina, ka tetrahidrofuranilfentanils varētu tikt pārdots arī nelegālajā opioīdu tirgū. Tetrahidrofuranilfentanilu mēdz pārdot kā heroīnu, heroīna maisījumos vai izmanto, lai viltotu ļoti pieprasītus analgētiķus un benzodiazepīnus. Tādēļ lietotāji var nezināt, ka viņi lieto fentanilu.
            
            
               (7)Ne Savienībā, ne, šķiet, citviet pasaulē tetrahidrofuranilfentanilam nav atzīta lietojuma nedz medicīnā, nedz veterinārijā. Izņemot tetrahidrofuranilfentanila izmantošanu par analītisku references standartu un zinātniskos pētījumos, nav norāžu, ka to var izmantot citām vajadzībām.
            
            
               (8)Riska novērtējuma ziņojumā secināts, ka datu trūkuma dēļ saistībā ar tetrahidrofuranilfentanilu rodas daudzi jautājumi par riskiem cilvēka veselībai, sabiedrības veselībai un sociālajiem riskiem un uz tiem varētu atbildēt turpmāki pētījumi. Tomēr pieejamie pierādījumi un informācija par vielas radītajiem riskiem veselībai un tās sociālajiem riskiem, kā arī vielas līdzība fentanilam un furanilfentanilam ir pietiekams pamats, lai visā Savienībā tetrahidrofuranilfentanilam piemērotu kontroles pasākumus.
            
            
               (9)Tetrahidrofuranilfentanils nav minēts ne Apvienoto Nāciju Organizācijas 1961. gada Vienotās konvencijas par narkotiskajām vielām, ne Apvienoto Nāciju Organizācijas 1971. gada Konvencijas par psihotropajām vielām kontrolējamo vielu sarakstā. Šī viela tika pārbaudīta Ženēvā 2017. gada 6.–10. novembrī notikušajā PVO ekspertu komitejas 39. sanāksmē (ECDD) un patlaban tiek vērtēta ANO sistēmā. Tas Savienībai neliedz pieņemt lēmumu par kontroles pasākumu piemērošanu vielai.
            
            
               (10)Piecas dalībvalstis tetrahidrofuranilfentanilam piemēro kontroles pasākumus saskaņā ar valsts tiesību aktiem narkotiku kontroles jomā, un piecas dalībvalstis to kontrolē saskaņā ar citiem tiesību aktiem, tādējādi kontroles pasākumu piemērošana visā Savienībā ļautu izvairīties no šķēršļiem tiesībaizsardzības iestāžu un tiesu iestāžu pārrobežu sadarbībā un veicinātu aizsardzību pret riskiem, ko var radīt vielas pieejamība un lietošana.
            
            
               (11)Ar Lēmumu 2005/387/TI Padomei ir piešķirtas īstenošanas pilnvaras, lai tā Savienības līmenī ātri un pamatojoties uz speciālām zināšanām, reaģētu uz jaunu psihoaktīvu vielu parādīšanos, ko konstatējušas un par ko ziņojušas dalībvalstis, un lai visā Savienībā piemērotu šīm vielām kontroles pasākumus. Tā kā ir izpildīti šādu īstenošanas pilnvaru piemērošanai nepieciešamie nosacījumi un procedūra, būtu jāpieņem īstenošanas lēmums, lai tetrahidrofuranilfentanilam piemērotu kontroles pasākumus visā Savienībā.
            
            
               (12)Lēmums 2005/387/TI ir saistošs Dānijai, un tādēļ tā piedalās šā lēmuma pieņemšanā un piemērošanā.
            
            
               (13)Lēmums 2005/387/TI ir saistošs Īrijai, un tādēļ tā piedalās šā lēmuma pieņemšanā.
            
            
               (14)Lēmums 2005/387/TI nav saistošs Apvienotajai Karalistei, tādēļ tā nepiedalās šā lēmuma pieņemšanā un piemērošanā, un Apvienotajai Karalistei tas nav saistošs un nav jāpiemēro,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Jaunajai psihoaktīvajai vielai N-fenil-N-[1-(2-feniletil)piperidīn-4-il]oksolān-2-karboksamīds (tetrahidrofuranilfentanils; THF-F) visā Savienībā piemēro kontroles pasākumus.
            
            
               2. pants
            
         
         
            
               Dalībvalstis vēlākais [vienu gadu pēc šā lēmuma publicēšanas dienas] saskaņā ar valsts tiesību aktiem veic pasākumus, kas nepieciešami, lai 1. pantā minētajai jaunajai psihoaktīvajai vielai piemērotu kontroles pasākumus un kriminālsodus, kā paredzēts to tiesību aktos, kas atbilst to saistībām, kuras izriet no Apvienoto Nāciju Organizācijas 1961. gada Vienotās konvencijas par narkotiskajām vielām, kas grozīta ar 1972. gada protokolu.
            
            
               3. pants
            
            
               Šis Lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
            
            
            
            
               Šo lēmumu piemēro saskaņā ar Līgumiem.
            
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  
                        OV L 127, 20.5.2005., 32. lpp.
               
               
                  
                     (2)
                  
                        Furanilfentanilam tika piemēroti kontroles pasākumi ar Padomes 2017. gada 15. novembra Īstenošanas lēmumu (ES) 2017/2170 par kontroles pasākumu piemērošanu N-fenil-N-[1-(2-feniletil)piperidīn-4-il]-furān-2-karboksamīdam (furānilfentanilam), OV L 306, 22.11.2017., 19. lpp.
               
               
                  
                     (3)
                  
                        OV L 127, 20.5.2005., 32. lpp.
               
               
                  
                     (4)
                  
                        OV C , , . lpp.
               
               
                  
                     (5)
                  
                        Padomes Īstenošanas lēmums (ES) 2017/2170 (2017. gada 15. novembris) par kontroles pasākumu piemērošanu N-fenil-N-[1-(2-feniletil)piperidīn-4-il]-furān-2-karboksamīdam (furānilfentanilam) (OV L 306, 22.11.2017., 19. lpp.).